O veste tristă a venit pentru iubitorii muzicii rock, în 8 martie 2021. Adi Bărar, chitaristul şi liderul trupei Cargo, a murit, după ce a fost infectat cu virusul SARS-CoV-2 la sfârşitul lunii februarie al aceluiași an. La trei ani de la moartea rockerului, fiica acestuia a postat pe Facebook un mesaj emoționat.
"Am șters și am rescris deja de câteva ori. Ar fi multe de spus, dar le păstrez pentru altă dată. În această zi extrem de tristă, în care acum trei ani noi pierdeam pe cel care ne-a fost tată, soț, bunic, socru, unchi sau prieten, aș vrea totuși să ne bucurăm de ceea ce a lasăt în urma lui. Piese muzicale, stări de spirit, experiențe, amintiri frumoase și prietenii dintre care unele rămân veșnic. El a trăit intens, cât alții în zece vieți, și-a creat un loc în istorie, dar a și lăsat un gol imens în suflete noastre", a scris Adriana Bărar, fiica lui Adi Bărar, lăsând și o un fragment din marele hit "Aproape de voi": "Și de-o fi și eu să mor. Nu vreau să vă intristați. Să cântați și să jucați, până-n zori…Și dacă din când în când. O să mă primiți în gând. Voi fi aproape de voi…".
Adi Bărar s-a născut pe 15 ianuarie 1960, la Timişoara, A început să cânte la chitară încă de pe când nici nu împlinise 9 ani.
În 1985 a fondat trupa rock Cargo, una dintre cele mai longevive şi mai de succes formaţii de gen din România.
"Povestiri din gară", "Destin", "Ziua vrăjitoarelor", "Spiritus Sanctus", "XXII" sunt albume de referinţă ale trupei Cargo, însă chitaristul a cântat în ultimii ani şi blues, în trupa Adi Bărar Band cu care a scos albumul "Hold On".